壽大丞相安晚先生
作者：陳起
朝代：宋

paragraphs: 嵯峨補陀山，下視海水流。
風波定以梢，穩穩濟川舟。
皇穹祐炎祚，黍稌慶有秋。
繄誰致此祥，上相今伊周。
赫赫命世賢，師道輔前旒。
暨湯同格天，康濟仰廟謀。
向來三邊塵，化作和氣游。
橫戈枕月戍，擊壤歌西疇。
小春明日是，泰階射斗牛。
見說老人星，交曜光九州。
宣勸下紫宸，雕盤羅珍羞。
北禁詔墨香，昌熾頌魯侯。
鯫生戴厚恩，一詩何能酬。
擬辦八千首，從今歲歲投。